หมอยง ชี้เหตุผลที่โอมิครอน อาการของโรครุนแรงน้อยลง เพราะประชากรโลกหลายพันล้านคนมีภูมิฯ
ศ.นพ.ยง ภู่วรวรรณ หัวหน้าศูนย์เชี่ยวชาญเฉพาะทางด้านไวรัสวิทยาคลินิก คณะแพทยศาสตร์ จุฬาลงกรณ์มหาวิทยาลัย  โพสต์ข้อความใน Facebook เรื่อง โควิด-19 โอมิครอน เหตุผลที่ทำให้อาการของโรครุนแรงน้อยลง ว่า การติดเชื้อในเด็กเพิ่มมากส่วนใหญ่จะไม่รุนแรง อาการเหมือนหวัด หรือไม่มีอาการ อาการจะรุนแรงสูงตามอายุที่มากขึ้น โดยเฉพาะผู้สูงอายุ แต่ผู้ใหญ่ส่วนใหญ่ได้รับวัคซีนแล้วจำนวนมาก ทำให้อาการของโรคลดลง ด้วยตัวไวรัสเองการศึกษาในสถานการณ์จริง เช่น ในแอฟริกาใต้ ปรับตัวแปรต่างๆ แล้ว โอมิครอนสร้างความรุนแรงน้อยกว่าเดลตา จากการศึกษาในเซลล์ทดลอง ไวรัสโอมิครอน ชอบเยื่อบุเซลล์ทางเดินหายใจส่วนต้นมากกว่าเนื้อเยื่อถุงลมปอด เป็นเหตุผลให้ไวรัสลงปอดได้น้อยกว่า  ตามหลักวิวัฒนาการของสิ่งมีชีวิต ตามทฤษฎีของชาร์ล ดาร์วิน สิ่งมีชีวิตจะต้องปรับตัวให้เหมาะสมเพื่อความอยู่รอด ไวรัส ปรับตัวเข้าหาเซลล์เจ้าบ้าน เพื่อความอยู่รอด ถ้าทำลายเซลล์เจ้าบ้านมากก็ไม่มีบ้านอยู่เหมือนกัน เชื่อว่าไวรัสทางเดินหายใจหลายตัว ในอดีตที่อุบัติขึ้นในระยะแรกก็ก่อให้เกิดความรุนแรงของโรค และปรับตัวเป็นโรคประจำถิ่น ขณะนี้เพิ่มมากขึ้นวันละเป็นล้าน แต่อัตราตายโดยเฉลี่ยลดลงกว่าที่ผ่านมา การที่มีผู้ติดเชื้อไปแล้วจำนวนมากและคาดว่าจะมากกว่ายอดที่แจ้งให้องค์การอนามัยโลกหลายเท่า เมื่อติดเชื้อแล้วจะมีภูมิต้านทานเกิดขึ้น และการติดเชื้อครั้งต่อไปอาการความรุนแรงก็จะลดลง เหมือนโรคทางเดินหายใจอื่นๆ ประกอบกับ มีผู้ที่ได้รับวัคซีนอีกจำนวนมาก ปัจจุบันฉีดแล้วกว่า 9,000 ล้านโดส เมื่อรวมกันแล้วน่าจะมีประชากรหลายพันล้านคนที่มีภูมิต้านทานแล้ว จากการติดเชื้อหรือได้รับวัคซีน ด้วยเหตุผลที่ประชากรส่วนใหญ่มีภูมิเกิดขึ้น ความรุนแรงของโรคน้อยลง อัตราตายของโรคในปัจจุบันจึงลดลงมาโดยตลอด และในที่สุดเชื่อว่าองค์การอนามัยโลก จะเลิกนับจำนวนผู้ป่วย หลังจากนั้นจะทำการตรวจเฉพาะผู้ที่มีอาการของโรค หรือกลุ่มเสี่ยง ที่ต้องการรักษาหรือมีอาการมากเท่านั้น โดยเฉพาะเมื่อมียารักษาจำเพาะ เพื่อลดความรุนแรงและทุกคนก็จะยอมรับและปรับตัวได้มากขึ้น